CELEX: 32017D0995
Language: fi
Date: 2017-06-09 00:00:00
Title: Komission täytäntöönpanopäätös (EU) 2017/995, annettu 9 päivänä kesäkuuta 2017, eurooppalaisten yhteiskuntatieteellisten tietoarkistojen konsortion perustamisesta eurooppalaisena tutkimusinfrastruktuurikonsortiona (CESSDA ERIC) (tiedoksiannettu numerolla C(2017) 3870)

13.6.2017   
            
            
               FI
            
            
               Euroopan unionin virallinen lehti
            
            
               L 149/85
            
         KOMISSION TÄYTÄNTÖÖNPANOPÄÄTÖS (EU) 2017/995,
   annettu 9 päivänä kesäkuuta 2017,
   eurooppalaisten yhteiskuntatieteellisten tietoarkistojen konsortion perustamisesta eurooppalaisena tutkimusinfrastruktuurikonsortiona (CESSDA ERIC)
   
      
         (tiedoksiannettu numerolla C(2017) 3870)
      
   
   (Ainoastaan englannin-, hollannin-, kreikan-, ranskan-, ruotsin-, saksan-, slovakin-, sloveenin-, tanskan-, tšekin- ja unkarinkieliset tekstit ovat todistusvoimaisia)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon eurooppalaiseen tutkimusinfrastruktuurikonsortioon (ERIC) sovellettavasta yhteisön oikeudellisesta kehyksestä 25 päivänä kesäkuuta 2009 annetun neuvoston asetuksen (EY) N:o 723/2009 (1) ja erityisesti sen 6 artiklan 1 kohdan a alakohdan,
   sekä katsoo seuraavaa:
   
               (1)
            
            
               Alankomaat, Belgia, Itävalta, Kreikka, Norja, Ranska, Ruotsi, Saksa, Slovakia, Slovenia, Sveitsi, Tanska, Tšekki, Unkari ja Yhdistynyt kuningaskunta ovat pyytäneet komissiota perustamaan eurooppalaisten yhteiskuntatieteellisten tietoarkistojen konsortion eurooppalaisena tutkimusinfrastruktuurikonsortiona, jäljempänä ’CESSDA ERIC’. Ne ovat sopineet, että Norja on CESSDA ERICin isäntäjäsenvaltio. Sveitsin valaliitto on ilmoittanut päätöksestään osallistua CESSDA ERICiin aluksi tarkkailijana. Myös sille sopii, että Norja on CESSDA ERICin isäntäjäsenvaltio.
            
         
               (2)
            
            
               Koska Yhdistynyt kuningaskunta on 29 päivänä maaliskuuta 2017 ilmoittanut aikomuksestaan erota unionista, Euroopan unionista tehdyn sopimuksen 50 artiklan nojalla perussopimuksia lakataan soveltamasta Yhdistyneeseen kuningaskuntaan sinä päivänä, jona erosopimus tulee voimaan tai, jollei sopimusta ole, kahden vuoden kuluttua ilmoituksesta, jollei Eurooppa-neuvosto yhteisymmärryksessä Yhdistyneen kuningaskunnan kanssa päätä pidentää tätä määräaikaa. Sen vuoksi, ja rajoittamatta erosopimuksen määräysten soveltamista, tätä täytäntöönpanopäätöstä sovelletaan ainoastaan siihen asti kun Yhdistynyt kuningaskunta lakkaa olemasta jäsenvaltio.
            
         
               (3)
            
            
               Asetus (EY) N:o 723/2009 on sisällytetty Euroopan talousalueesta (ETA) tehtyyn sopimukseen ETA:n sekakomitean päätöksellä N:o 72/2015 (2).
            
         
               (4)
            
            
               Komissio on arvioinut hakemuksen asetuksen (EY) N:o 723/2009 5 artiklan 2 kohdan mukaisesti ja katsoo, että se täyttää asetuksessa säädetyt vaatimukset.
            
         
               (5)
            
            
               Tässä päätöksessä säädetyt toimenpiteet ovat asetuksen (EY) N:o 723/2009 20 artiklalla perustetun komitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   1.   Perustetaan eurooppalaisten yhteiskuntatieteellisten tietoarkistojen konsortio eurooppalaisena tutkimusinfrastruktuurikonsortiona, jonka nimi on CESSDA ERIC.
   2.   CESSDA ERICin perussäännön olennaiset osat esitetään liitteessä.
   2 artikla
   Tämä päätös on osoitettu Alankomaiden kuningaskunnalle, Belgian kuningaskunnalle, Ison-Britannian ja Pohjois-Irlannin yhdistyneelle kuningaskunnalle, Itävallan tasavallalle, Kreikan tasavallalle, Norjan kuningaskunnalle, Ranskan tasavallalle, Ruotsin kuningaskunnalle, Saksan liittotasavallalle, Slovakian tasavallalle, Slovenian tasavallalle, Sveitsin valaliitolle, Tanskan kuningaskunnalle, Tšekin tasavallalle ja Unkarille.
   
      Tehty Brysselissä 9 päivänä kesäkuuta 2017.
      
         
            Komission puolesta
         
         Carlos MOEDAS
         
            Komission jäsen
         
      
   
   
      (1)  EUVL L 206, 8.8.2009, s. 1.
   
      (2)  ETA:n sekakomitean päätös N:o 72/2015, annettu 20 päivänä maaliskuuta 2015, yhteistyöstä muilla kuin neljän vapauden alaan kuuluvilla erityisalueilla tehdyn ETA-sopimuksen pöytäkirjan 31 muuttamisesta (EUVL L 129, 19.5.2016, s. 85).
   
      LIITE
      
         CESSDA ERICIN PERUSSÄÄNNÖN OLENNAISET OSAT
      
      
         Seuraavat CESSDA ERICin perussäännön artiklat ja artiklojen kohdat muodostavat asetuksen (EY) N:o 723/2009 6 artiklan 3 kohdassa tarkoitetut perussäännön olennaiset osat
      
      1.   Tehtävä ja toimet
      
      (CESSDA ERICin perussäännön 2 artikla)
      
               
                  1.
               
               
                  CESSDA ERIC on hajautettu tutkimusinfrastruktuuri, joka yhdistää toisiinsa jäsenten, tarkkailijoiden ja muiden kumppanien yhteiskuntatieteelliset tietoarkistot. CESSDA ERICillä ei ole omia tietoarkistoja.
               
            
               
                  2.
               
               
                  CESSDA ERICin tehtävänä on tarjota hajautettu ja kestävä tutkimusinfrastruktuuri, jonka avulla tiedeyhteisö voi tehdä laadukasta yhteiskuntatieteellistä tutkimusta, jolla edistetään yhteiskuntaan nykyisin kohdistuvien keskeisten haasteiden tehokasta ratkaisemista ja helpotetaan yhteiskuntatieteiden opetusta ja opiskelua.
               
            
               
                  3.
               
               
                  CESSDA ERIC toimii voittoa tavoittelematta. CESSDA ERIC voi kuitenkin harjoittaa rajoitettua taloudellista toimintaa edellyttäen, että tämä toiminta liittyy läheisesti sen pääasiallisiin tehtäviin eikä vaaranna niiden toteuttamista.
               
            
               
                  4.
               
               
                  CESSDA ERIC täyttää tehtävänsä edistämällä standardien, säännöstöjen ja parhaiden ammattikäytäntöjen kehittämistä ja koordinointia, mukaan luettuna tietojen jakeluun ja tiedon hallintaan liittyvä koulutus. Tarvittaessa CESSDA ERIC lisää infrastruktuuriin myös uusia tietolähteitä.
               
            
               
                  5.
               
               
                  CESSDA ERIC edistää laajempaa osallistumista tutkimusinfrastruktuuriin. Helpottaakseen niiden maiden mukaantuloa, jotka hakevat tukea yhteiskuntatieteellisten tietoarkistojensa kehittämiseksi edelleen, CESSDA ERIC järjestää koulutustapahtumia sekä vakiintuneiden ja potentiaalisten palveluntarjoajien välisiä vaihtoja.
               
            2.   Nimi ja kotipaikka
      
      (CESSDA ERICin perussäännön 1 artikla)
      
               
                  1.
               
               
                  Eurooppalaisten yhteiskuntatieteellisten tietoarkistojen konsortion, jäljempänä ’CESSDA’, oikeudellisena muotona on asetuksella (EY) N:o 723/2009 perustettu eurooppalainen tutkimusinfrastruktuurikonsortio, jäljempänä ’ERIC’, ja sitä kutsutaan nimellä CESSDA ERIC.
               
            
               
                  2.
               
               
                  CESSDA ERICin sääntömääräinen kotipaikka on Bergen, Norja.
               
            3.   Toimiaika ja purkaminen
      
      (CESSDA ERICin perussäännön 22 ja 23 artikla)
      
               
                  1.
               
               
                  CESSDA ERIC on olemassa, kunnes se puretaan 23 artiklan mukaisesti.
               
            
               
                  2.
               
               
                  Purkaminen
                  
                              a)
                           
                           
                              Yleiskokous voi kahden kolmasosan enemmistöllä annetuista äänistä päättää purkaa CESSDA ERICin.
                           
                        
                              b)
                           
                           
                              CESSDA ERIC ilmoittaa Euroopan komissiolle purkamispäätöksestä ilman aiheetonta viivytystä ja joka tapauksessa viimeistään kymmenen päivän kuluessa päätöksen tekemisestä.
                           
                        
                              c)
                           
                           
                              CESSDA ERICin velkojen maksamisen jälkeen jäljellä olevat varat jaetaan jäsenten kesken suhteessa niiden CESSDA ERICiin suorittamiin yhteenlaskettuihin osuuksiin.
                           
                        
                              d)
                           
                           
                              CESSDA ERIC ilmoittaa komissiolle purkamismenettelyn päättymisestä ilman aiheetonta viivytystä ja joka tapauksessa viimeistään kymmenen päivän kuluessa sen päättymisestä.
                           
                        
                              e)
                           
                           
                              CESSDA ERIC lakkaa olemasta päivänä, jona Euroopan komissio julkaisee asiasta ilmoituksen Euroopan unionin virallisessa lehdessä.
                           
                        
            4.   Vastuut ja vakuutukset
      
      (CESSDA ERICin perussäännön 20 artikla)
      Vastuut
      
                  a)
               
               
                  CESSDA ERIC vastaa veloistaan.
               
            
                  b)
               
               
                  Jäsenet ja tarkkailijat eivät ole yhteisvastuussa CESSDA ERICin veloista.
               
            
                  c)
               
               
                  CESSDA ERIC hankkii tarvittavan vakuutussuojan infrastruktuurinsa kehittämiselle ja toiminnalle ominaisten riskien varalta.
               
            5.   Tietojen saatavuus
      
      (CESSDA ERICin perussäännön 14 artikla)
      
               
                  1.
               
               
                  Tietojen saatavuutta koskevien CESSDA ERICin periaatteiden on oltava julkisrahoitteisen tutkimustoiminnan tulosten saatavuutta koskevien Taloudellisen yhteistyön ja kehityksen järjestön (OECD) periaatteiden ja suuntaviivojen mukaiset (OECD Principles and Guidelines for Access to Research Data from Public Funding, OECD, 2007).
               
            
               
                  2.
               
               
                  Ellei 9 artiklan 6 kohdassa toisin vahvisteta, palveluntarjoajien hallussa olevan julkisrahoitteisen tiedon ja metatiedon on oltava yhteyspisteessä vapaasti ja maksutta saatavilla julkista tutkimustoimintaa ja koulutusta varten ja se on asetettava saataville ripeästi.
               
            
               
                  3.
               
               
                  Palveluntarjoajien on asetettava kaikki tietokokoelmat luvan saaneiden tutkijoiden saataville julkista tutkimustoimintaa ja koulutusta varten.
               
            
               
                  4.
               
               
                  Palveluntarjoajien on suojeltava rekisteröityjen henkilöiden anonymiteettia sovellettavien kansainvälisten, eurooppalaisten ja kansallisten säännösten ja asiaan liittyvien eettisten puitteiden mukaisesti.
               
            
               
                  5.
               
               
                  Palveluntarjoajilla on oltava hallussaan olevien tietojen ja metatietojen saatavuutta koskevat oikeudenmukaiset, avoimet ja läpinäkyvät menettelyt.
               
            
               
                  6.
               
               
                  Edellä 14 artiklan 2 ja 3 kohdassa vahvistettu avoimen saatavuuden periaate ei velvoita palveluntarjoajaa jakamaan tietoja, metatietoja tai tietokokoelmia, jos tämä olisi ristiriidassa kansallisen lainsäädännön tai immateriaalioikeuksien kanssa tai muista pakottavista oikeudellisista syistä.
               
            6.   Neuvoa-antava tiedekomitea
      
      (CESSDA ERICin perussäännön 10 artikla)
      
               
                  1.
               
               
                  Yleiskokous nimittää riippumattoman neuvoa-antavan tiedekomitean, johon kuuluu vähintään neljä mutta enintään seitsemän merkittävää, riippumatonta ja kokenutta tutkijaa eri puolilta maailmaa. Neuvoa-antavan tiedekomitean jäsenet nimitetään johtajan suositusten perusteella. Johtaja pyytää neuvoja neuvoa-antavalta tiedekomitealta ja palveluntarjoajien foorumilta. Neuvoa-antavan tiedekomitean toimikausi on kolme vuotta. Jäsenet voidaan nimittää uudelleen yhdeksi toimikaudeksi.
               
            
               
                  2.
               
               
                  Johtaja kuulee neuvoa-antavaa tiedekomiteaa vähintään kerran vuodessa palvelujen tieteellisestä laadusta, tieteellisistä toimintatavoista ja menettelyistä sekä näiden alojen tulevista suunnitelmista.
               
            
               
                  3.
               
               
                  Neuvoa-antava tiedekomitea antaa vuosittain johtajan välityksellä yleiskokoukselle kirjallisen kertomuksen toimistaan. Kertomus sisältää arvioinnin CESSDA ERICin tarjoamista palveluista tietojensa käyttäjille. Johtaja toimittaa yleiskokoukselle kertomuksen sekä johtajan kommentit ja mahdolliset suositukset.
               
            
               
                  4.
               
               
                  Neuvoa-antava tiedekomitea voi pyytää johtajaa ehdottamaan yleiskokoukselle tiedekomitean jäsenten täydentämistä sen varmistamiseksi, että se on riittävän edustava kaikilla CESSDA ERICin kattamilla aloilla.
               
            7.   Tulosten levittäminen
      
      (CESSDA ERICin perussäännön 15 artikla)
      
               
                  1.
               
               
                  CESSDA ERICin tulosten levittämistä koskevat periaatteet pannaan täytäntöön sen tiedotusstrategian avulla.
               
            
               
                  2.
               
               
                  Tulosten levittämisperiaatteet kattavat kaikki CESSDA ERICin rahoittamien toimien tulokset, ja niiden on oltava avoimesti saatavilla, paitsi jos tämä on mahdotonta olemassa olevien immateriaalioikeuksien vuoksi.
               
            
               
                  3.
               
               
                  Kaikkien teknisten asiakirjojen, toimintaperiaatteiden, keskeisten menettelyjen ja seurantaraporttien on oltava julkisesti saatavilla CESSDA ERICin verkkosivustolla.
               
            
               
                  4.
               
               
                  Palveluntarjoajan on julkaistava kaikki asiakirjat, jotka koskevat palveluntarjoajana toimimiseen liittyvien velvoitteiden täyttämistä.
               
            8.   Immateriaalioikeudet
      
      (CESSDA ERICin perussäännön 16 artikla)
      
               
                  1.
               
               
                  ”Immateriaalioikeudet” on tässä perussäännössä tulkittava 14 päivänä heinäkuuta 1967 tehdyn Maailman henkisen omaisuuden järjestön (WIPO) perustavan yleissopimuksen 2 artiklan mukaisesti.
               
            
               
                  2.
               
               
                  Immateriaalioikeuksiin liittyvissä kysymyksissä jäsenten, tarkkailijoiden ja palveluntarjoajien välisiin suhteisiin sovelletaan kansallista lainsäädäntöä sekä asiaan liittyviä kansainvälisiä sääntöjä ja määräyksiä.
               
            
               
                  3.
               
               
                  Jäsenten tai palveluntarjoajien CESSDA ERICiin tuoma henkinen omaisuus säilyy immateriaalioikeuksien haltijan omaisuutena.
               
            
               
                  4.
               
               
                  Jos henkinen omaisuus on peräisin CESSDA ERICin rahoittamasta työstä (suora rahoitus tai luontoissuoritukset), se kuluu CESSDA ERICille. CESSDA ERIC voi luovuttaa oikeutensa kokonaan tai osittain jäsenelle, tarkkailijalle tai palveluntarjoajalle, jonka toimista immateriaalioikeudet ovat syntyneet.
               
            9.   Työhönotto
      
      (CESSDA ERICin perussäännön 17 artikla)
      
               
                  1.
               
               
                  CESSDA ERIC noudattaa työhönotossa yhtäläisten mahdollisuuksien periaatteita. Tieteellisen henkilöstön työpaikat täytetään sen jälkeen, kun niistä on ilmoitettu kansainvälisesti.
               
            
               
                  2.
               
               
                  Kukin jäsen helpottaa kansallisen lainsäädännön vaatimuksia noudattaen lainkäyttövaltansa rajoissa CESSDA ERICin tehtäviin osallistuvien jäsenten kansalaisten ja heidän perheenjäsentensä siirtymistä ja asumista.
               
            10.   Hankinnat
      
      (CESSDA ERICin perussäännön 21 artikla)
      
               
                  1.
               
               
                  CESSDA ERIC kohtelee hankintamenettelyihin osallistuvia ehdokkaita ja tarjoajia yhdenvertaisesti ja syrjimättömästi riippumatta siitä, onko niiden kotipaikka Euroopan unionissa. CESSDA ERICin hankinnoissa noudatetaan avoimuuden, syrjimättömyyden ja kilpailun periaatteita.
               
            
               
                  2.
               
               
                  Jäsenten ja tarkkailijoiden CESSDA ERICin toimintaan liittyvät hankinnat toteutetaan siten, että CESSDA ERICin tarpeet otetaan asianmukaisesti huomioon ja hankinnat ovat asianomaisen CESSDA ERIC -elimen antamien eritelmien ja teknisten vaatimusten mukaisia.